सरहरी का अनंतलाल मौर्या घर की रंगाई-पुताई का काम करता है। बुधवार की सुबह किसी बात को लेकर पत्नी प्रमिला (26) से उसका विवाद हो गया। झगड़े के बाद अनंतलाल पेंटिंग करने सिगरा चला गया। दोपहर के समय प्रमिला अपनी बेटी शगुन (06), पायल (05) और छह माह की दुधमुंही बेटी के साथ घर में मौजूद थी। इसी समय उसका देवर राकेश अपने भाई की हीरोहोंडा पैशन बाइक लेकर घर पहुंचा। बाइक कमरे के अंदर खड़ी करके वह कहीं चला गया। उसके जाते ही प्रमिला ने मकान अंदर से बंद कर लिया और फिर उसने बाइक की टंकी की पाइप खींचकर पूरे मकान में पेट्रोल छिड़क दिया। इसके बाद माचिस जलाकर आग लगा ली। उस समय दो बच्चे शगुन और छह माह की दुधमुंही बच्ची सो रहे थे। इस बीच पायल खिड़की से गर्दन निकालकर बचाने के लिए चीखने लगी। गांव के लोगों ने खिड़की समेत उसे बाहर खींच लिया। उसके हाथ-पैर झुलस गए हैं। गांव के लोग पानी फेंककर अंदर घुसने की कोशिश करने में जुटे थे कि इसी बीच बाइक की टंकी फटने से खपरैल का मकान उड़ गया। घटना की जानकारी मिलने पर एसएसपी बीडी पाल्सन, एसीआरए एपी सिंह ने मौके का मुआयना। घटना के समय विवाहिता का एक अन्य पुत्र पवन (08) अपनी बुआ पुष्पा के साथ दूसरे मकान में था। पूछताछ से पता चला है कि अनंतलाल जुआ खेलता था, जिसका विरोध करने पर वह पत्नी की पिटाई करता था। पांच दिन पहले भी उसने प्रमिला को पीटा था। इसको लेकर ग्राम प्रधान के घर पंचायत भी हुई थी। पति की प्रताड़ना को ही घटना का कारण माना जा रहा है।